Pityana gekap oor kritiek teen Zuma by begrafnisPres. Zuma tydens Vryheidsdagvieringe op 27 April 2016 in Giyani. Foto: Elmond Jiyane Pityana het Donderdag op Stofile, voormalige minister van sport, se begrafnis die ANC se nasionale uitvoerende komitee daarvan beskuldig hulle laat toe dat korrupsie en “baantjies vir boeties” aan die orde van die dag is. Hy het ook pres. Jacob Zuma se bedanking geëis. “Ons terugslae is self toegedien en ons het ons moreel-verhewe posisie afgestaan aan die teenstanders. Ons sê ons is ŉ party van die Grondwet … en ons het ŉ reg om dit te doen, maar baie glo dit nie, omdat ons hulle rede gee daarvoor. Ons land en president gebruik elke geleentheid om niks anders as minagting en veragting vir ons Grondwet te wys nie,” het Pityana onder luide applous van roubeklaers gesê. Trevor Manuel, voormalige minister van finansies, Gwede Mantashe, sekretaris-generaal van die ANC, adj.pres. Cyril Ramaphosa en verskeie ministers was onder die hooggeplaastes by die begrafnis. Pityana het gesê hy het sy toespraak met Zuma in gedagte geskryf. “As die president hier was, sou ek hom gesmeek het om te bedank. Die volgende stryd kan nie gelei word deur iemand wat ons organisasie verneder het en alles wat ons respekteer, ondermyn het nie. Die ANC-jeugliga het Pityana intussen daarvan beskuldig hy was “ontwrigtend en oproerig” tydens die begrafnis. “Hierdie comrades, wat ŉ begrafnisdiens gekies het om hul woede en frustrasie te kenne te gee, moes van beter geweet het. Afrika-waardestelsels en -gewoontes laat dit nie toe nie, maak nie saak hoe iemand daarna streef om sy mede-teenrevolusionêre tevrede te stel nie,” het die organisasie gesê. “Ons het nooit verwag Pityana sal so laag daal nie. As Pityana ŉ plunderaar is, moet hy nie gaan staan en almal as sodanig brandmerk nie. As Pityana werklik vermoed iemand het die wet oortree, moet hy dit by die toepaslike wetstoepassingsagentskappe aanmeld.”